Predkladacia správa 

Zámer spracovať a predložiť návrh zákona vychádza z nutnosti vykonávať nariadenie Rady (EHS) č. 3821/85 z 20. decembra 1985 o záznamovom zariadení, ktoré bolo už deväťkrát novelizované, z toho sedemkrát boli zmenené prílohy nariadenia upravujúce technickú stránku schvaľovania a používania záznamového zariadenia a záznamových listov a vydávať, evidovať a kontrolovať tachografové pamäťové karty v súvislosti s používaním digitálneho záznamového zariadenia. 

Predmetom vykonania nariadenia je ustanoviť kompetencie slovenských orgánov a ustanoviť sankcie za porušenie nariadenia a navrhovaného zákona. Bez navrhovaného zákona nie je možné nariadenie vykonať a uviesť do praktického života v cestnej doprave na Slovensku. 

Záznamové zariadenia (analógové tachografy) sa aj v súčasnosti bežne používajú v autobusovej doprave a v nákladnej cestnej doprave na Slovensku. Používanie analógových i digitálnych záznamových zariadení však v súčasnosti ešte nie je v režime nariadenia Rady (EHS) č. 3821/85, hoci toto nariadenie priamo platí na Slovensku odo dňa vstupu Slovenska do Európskych spoločenstiev. Chýba totiž slovenská právna úprava 
- ES typového schvaľovania záznamových zariadení a záznamových listov, 
- náplne činnosti autorizovaných dielní a oprávnených montérov, 
-	režim vydávania, správy a kontroly tachografových kariet vrátane centrálneho registra a 
- skutkových podstát sankcií a ich ukladania.

Navrhovaný zákon vyvolá nároky na štátny rozpočet. Nárast kompetencií Ministerstva dopravy, pôšt a telekomunikácií SR (ďalej len „ministerstvo“) a krajských úradov pre cestnú dopravu a pozemné komunikácie podľa navrhovaného zákona vyžaduje úpravu plánu práce a  nové technické vybavenie súvisiace s dodaním, personalizáciou, distribúciou, správou a kontrolou tachografových kariet vrátane vedenia centrálneho registra. Určité náklady vzniknú Policajnému zboru a Národnému inšpektorátu práce v súvislosti s nákupom kontrolných kariet pri používaní digitálnych záznamových zariadení, ktoré sú vzhľadom na počet kariet zanedbateľné.

Finančné náklady vyplývajú priamo z nariadenia Rady, ktoré podľa Zmluvy o Európskej únii má všeobecnú platnosť, je záväzné ako celok vo všetkých častiach a priamo použiteľné vo všetkých členských štátoch. Na základe nariadenia sú členské štáty povinné pripraviť funkčný systém vydávania kariet, ktorý bude plne kompatibilný so štruktúrami ostatných členských štátov.

Navrhovaný zákon nebude mať dopad na rozpočty samosprávnych krajov ani na rozpočty obcí, pretože problematika upravená zákonom sa netýka ich postavenia a nevyplývajú im z neho nijaké oprávnenia ani povinnosti.

Zákon nebude mať priame dopady na obyvateľstvo. Povinnosti dopravcom, ktorí vykonávajú autobusovú dopravu a nákladnú cestnú dopravu, nevyplývajú z navrhovaného zákona, ale priamo z nariadenia. 

V súvislosti s digitálnymi tachografmi dopravcovia sú povinný vykonávať sťahovanie údajov z digitálnych tachografov, archiváciu a vyhodnocovanie údajov. Na tento účel si budú musieť zaobstarať potrebné technické vybavenie (minimálne zariadenie na sťahovanie a softvér). Náklady na takéto technické vybavenie sa odhadujú na cca 25 000  SK. Zvýšené náklady vzniknú dopravcom vzhľadom na obstaranie kariet vodičov a podnikových kariet a aj pre autorizované dielne, ktoré musia vytvoriť podmienky najmä na zabezpečenie ochrany údajov pri pravidelných prehliadkach.

Zákon nebude mať priame dopady na životné prostredie. Tým, že zavedenie digitálnych tachografov sleduje zabezpečenie účinnej kontroly dodržiavania doby jazdy a odpočinku vodičov motorových vozidiel v prevádzke v premávke na pozemných komunikáciách s cieľom zosúladiť podmienky hospodárskej súťaže hlavne v odvetví cestnej dopravy a zlepšiť pracovné podmienky vodičov a zvýšiť bezpečnosť cestnej premávky, zamedzím zneužitia a manipulácii s tachografom, môže mať tento zákon pozitívny dopad na zamestnanosť (potreba väčšieho počtu vodičov).

Nárast počtu odborných pracovníkov môže nastať aj v registrovaných a  autorizovaných dielňach, ktoré budú zabezpečovať inštaláciu, opravu a periodické prehliadky.